จากพนักงานโดนไล่ออก สู่ธุรกิจ Home Depot 8 ล้านล้าน
หากเราเป็นพนักงานประจำแล้วโดนไล่ออก เราจะตัดสินใจทำอะไรต่อไป?  เก็บคำตอบของเราไว้..  แล้วเราลองมาดูตัวอย่างอดีตพนักงานบริษัทที่ถูกไล่ออก และได้ตัดสินใจก่อตั้งบริษัทเพื่อทำธุรกิจค้าปลีกอุปกรณ์ตกแต่งบ้านที่ชื่อว่า Home Depot
25 มิ.ย. 2563

จากพนักงานโดนไล่ออก สู่ธุรกิจ Home Depot 8 ล้านล้าน /โดย ลงทุนแมน
หากเราเป็นพนักงานประจำแล้วโดนไล่ออก
เราจะตัดสินใจทำอะไรต่อไป?
เก็บคำตอบของเราไว้.. 
แล้วเราลองมาดูตัวอย่างอดีตพนักงานบริษัทที่ถูกไล่ออก และได้ตัดสินใจก่อตั้งบริษัทเพื่อทำธุรกิจค้าปลีกอุปกรณ์ตกแต่งบ้านที่ชื่อว่า Home Depot
สำหรับคนไทยอาจจะไม่ค่อยคุ้นชื่อนี้สักเท่าไร
แต่รู้หรือไม่ว่า Home Depot เป็นบริษัทค้าปลีกอุปกรณ์แต่งบ้านที่ใหญ่ที่สุดในโลก มีมูลค่ากว่า 8.2 ล้านล้านบาท ติดทำเนียบ 1 ใน 20 บริษัทที่มีมูลค่ามากที่สุดในประเทศสหรัฐอเมริกา
แล้วเส้นทางของอดีตพนักงานที่โดนไล่ออกคนนี้เป็นอย่างไร?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
เรื่องนี้ต้องย้อนกลับไปตั้งแต่ปี 1978 หรือ 42 ปีก่อน
Bernard “Bernie” Marcus และ Arthur M. Blank 
ทั้งสองคนเป็นพนักงานประจำทำงานอยู่ในบริษัทแห่งหนึ่ง
บริษัทนั้นชื่อว่า Handy Dan เจ้าของเชนร้านค้าปลีกอุปกรณ์ตกแต่งบ้านที่แคลิฟอร์เนีย ประเทศสหรัฐอเมริกา
ช่วงเวลานั้น Handy Dan เป็นหนึ่งในบริษัทที่ประสบปัญหาทางการเงิน มีแนวโน้มที่จะล้มละลาย
นั่นจึงทำให้บริษัท Handy Dan จำเป็นต้องขายกิจการโดยมีคุณ Sanford Sigoloff นักธุรกิจที่มีชื่อเสียงด้านการฟื้นฟูบริษัท เข้ามารับช่วงต่อ
การเปลี่ยนผ่านมือเจ้าของกิจการในครั้งนั้น 
ทำให้บริษัทเกิดการปรับโครงสร้างครั้งใหญ่
ซึ่งนั่นก็รวมไปถึงการไล่พนักงาน เพื่อลดค่าใช้จ่าย
และแน่นอนว่า Bernie Marcus และ Arthur Blank เป็นสองรายชื่อที่อยู่ในลิสต์..
หากเราเป็นเขา หลังโดนไล่ออกแล้ว
เราจะทำอย่างไร?
สำหรับ Bernie Marcus และ Arthur Blank 
พวกเขาใช้เวลา 76 วัน นับตั้งแต่วันที่โดนไล่ออก 
เพื่อก่อตั้งบริษัทของตนเองขึ้นที่ชื่อว่า “The Home Depot Inc.”
บริษัทแห่งนี้ทำธุรกิจเหมือนกับ Handy Dan นั่นก็คือ 
ธุรกิจค้าปลีกขายอุปกรณ์ซ่อมแซม และตกแต่งบ้าน
แต่ที่ต่างกันก็คือ อดีตพนักงานทั้งสองคน นำไอเดียทางธุรกิจ
ที่เคยคิดไว้เมื่อสมัยทำงานอยู่ Handy Dan มาก่อตั้งเป็นบริษัท
ไอเดียแรกคือ การขายสินค้าในราคาถูก เน้นการขายปริมาณมากๆ
ไอเดียที่สองคือ การฝึกพนักงานให้บริการลูกค้าได้ทุกรูปแบบ
สิ่งเหล่านี้จึงกลายมาเป็นรูปแบบหน้าร้าน Home Depot ที่มีลักษณะ
คล้ายโกดังเก็บสินค้า ที่ชั้นวางเต็มไปด้วยสินค้าเกินกว่า 18,000 รายการ
รวมถึงพนักงานในเสื้อกันเปื้อนสีส้ม ที่ทุกคนพร้อมจะสาธิตการใช้งานอุปกรณ์ซ่อมบ้าน ตกแต่งบ้าน ทั้งที่ใช้งานยาก ง่าย ให้ครบทุกชนิด
ซึ่งก็ไม่น่าเชื่อว่า ผ่านไปเพียงปีเดียว
ไอเดียของ Bernie Marcus และ Arthur Blank 
ได้แก้ปัญหาให้ลูกค้า จนบริษัทสามารถขยายกิจการ
จนมีหน้าร้าน 3 สาขา พนักงาน 200 คน
และอีกเพียง 2 ปีหลังจากนั้น Home Depot ก็สามารถจดทะเบียน
เข้าตลาดหลักทรัพย์ NASDAQ ประเทศสหรัฐอเมริกาได้สำเร็จ
 
ในปี 1989 Home Depot ยังเติบโตระเบิด ขยายกิจการไปแล้วกว่า 100 สาขา
แต่ในทางกลับกัน Handy Dan อดีตนายจ้างของผู้ก่อตั้ง Home Depot ประกาศล้มละลาย..
แล้วตอนนี้ Home Depot ใหญ่ขนาดไหน?
ปี 2017 รายได้ 3.1 ล้านล้านบาท กำไร 2.7 แสนล้านบาท
ปี 2018 รายได้ 3.3 ล้านล้านบาท กำไร 3.4 แสนล้านบาท
ปี 2019 รายได้ 3.4 ล้านล้านบาท กำไร 3.5 แสนล้านบาท
จากตัวเลขผลประกอบการสะท้อนให้เห็นว่า.. 
Home Depot แม้จะไม่ได้อยู่ในช่วงโตระเบิดแล้ว
แต่บริษัทก็ยังมีรายได้และกำไร เติบโตอย่างสม่ำเสมอมั่นคงเป็นประจำทุกปี
ปัจจุบัน Home Depot กระจายธุรกิจอยู่ในสหรัฐอเมริกา แคนาดา และเม็กซิโก
มี 2,291 สาขา พนักงาน 400,000 คน และมีมูลค่าบริษัทสูงถึง 8.2 ล้านล้านบาท
ซึ่งมูลค่าดังกล่าวเพิ่มขึ้นคิดเป็น 12,300 เท่า เมื่อเทียบกับมูลค่าวันแรก
ที่บริษัทจดทะเบียนเข้าตลาดหลักทรัพย์ในปี 1981 หรือ 39 ปีก่อน..
แล้วเรื่องราวของ Home Depot ให้ข้อคิดอะไรกับเรา?
ไม่ว่าเราจะทำอะไร 
ผิดหวังขนาดไหน
เราก็มีสิทธิ์เริ่มต้นใหม่ได้เสมอ
เหมือนกับ Bernie Marcus และ Arthur Blank ที่โดนไล่ออก 
แต่ก็กลับมาร่วมกันสร้างธุรกิจใหม่ ที่พวกเขาเชี่ยวชาญ
จนผ่านมา 42 ปี 
การเริ่มใหม่ของพวกเขา มีมูลค่าบริษัทกว่า 8 ล้านล้านบาท ไปแล้ว นั่นเอง..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-Home Depot, Investor Relations
-Home Depot, Annual Report and Presentation 2019